CELEX: 52017PC0756
Language: et
Date: 2017-12-18
Title: Ettepanek: NÕUKOGU RAKENDUSOTSUS uue psühhoaktiivse aine N-(4-fluorofenüül)-2-metüül-N-[1-(2-fenüületüül)piperidiin-4-üül]propaanamiidi (4-fluoroisobutürüülfentanüüli) suhtes kontrollimeetmete kehtestamise kohta

EUROOPA KOMISJON
            Brüssel,18.12.2017
            COM(2017) 756 final
            2017/0339(NLE)
            Ettepanek:
            NÕUKOGU RAKENDUSOTSUS
            uue psühhoaktiivse aine N-(4-fluorofenüül)-2-metüül-N-[1-(2-fenüületüül)piperidiin-4-üül]propaanamiidi (4-fluoroisobutürüülfentanüüli) suhtes kontrollimeetmete kehtestamise kohta
            
               
         
         
            
               SELETUSKIRI
            
            
               1.ETTEPANEKU TAUST
            
            
               Nõukogu otsuses 2005/387/JSK uusi psühhoaktiivseid aineid käsitleva teabe vahetuse, riski hindamise ja kontrolli kohta
                  1
                on sätestatud kolmeetapiline kord, mis võib viia uue psühhoaktiivse aine suhtes kontrollimeetmete kehtestamiseni Euroopa Liidus.
            
            
               4. juulil 2017 avaldati nõukogu otsuse 2005/387/JSK artikli 5 kohane Euroopa Narkootikumide ja Narkomaania Seirekeskuse (EMCDDA) ja Europoli ühisaruanne. 15. septembril 2017 taotles nõukogu komisjoni ja seitsme liikmesriigi taotluse ja nõukogu eelnimetatud otsuse artikli 6 lõike 1 alusel, et hinnataks, millised on uue psühhoaktiivse aine N-(4-fluorofenüül)-2-metüül-N-[1-(2-fenüületüül)piperidiin-4-üül]propaanamiid (4-fluoroisobutürüülfentanüül) kasutamisest, tootmisest ja salakaubana vedamisest tulenevad ohud ja organiseeritud kuritegevuse osa selles ning selle aine suhtes rakendatud kontrollimeetmete võimalik mõju.
            
            
               EMCDDA teaduskomitee hindas kooskõlas nõukogu otsuse artikli 6 lõigetega 2, 3 ja 4 ainega 4-fluoroisobutürüülfentanüül seotud ohte. Riskihindamisaruanne esitati komisjonile ja nõukogule 14. novembril 2017. Riskihindamise peamised tulemused on järgmised.
            
            
               ·4-fluoroisobutürüülfentanüül on sünteetiline opioid, mis sarnaneb oma struktuurilt fentanüüliga, mis on rahvusvaheliselt kontrollitav aine. Samuti on see struktuurilt sarnane atsetüülfentanüüli, akrüloüülfentanüüli
                  2
                ja furanüülfentanüüliga
                  3
               .
            
            
               ·4-fluoroisobutürüülfentanüül on Euroopa Liidus olnud kättesaadav alates vähemalt 2016. aasta augustist ja seda on konfiskeeritud neljas liikmesriigis. Üks liikmesriik teatas kuueteistkümnest 4-fluoroisobutürüülfentanüüliga seotud surmajuhtumist. Vähemalt 13 juhul oli surma otsene või tõenäoline põhjus 4-fluoroisobutürüülfentanüül.
            
            
               Nõukogu otsuse 2005/387/JSK artikli 8 lõike 1 kohaselt esitab komisjon kuue nädala jooksul pärast riskihindamisaruande saamist nõukogule kas algatuse uue psühhoaktiivse aine suhtes kontrollimeetmete kehtestamiseks liidus või aruande, milles selgitab, miks ta ei pea seda vajalikuks. Vastavalt Euroopa Kohtu 16. aprillil 2015. aastal tehtud otsusele liidetud kohtuasjades C-317/13 ja C-679/13 tuleb enne nõukogu otsuse 2005/387/JSK artikli 8 lõikel 1 põhineva õigusakti vastuvõtmist konsulteerida Euroopa Parlamendiga.
            
            
               Komisjon on riskihindamisaruande järelduste alusel seisukohal, et kõnealuse aine suhtes on põhjust kehtestada kontrollimeetmed kogu liidus. Riskihindamisaruande kohaselt on 4-fluoroisobutürüülfentanüüli akuutne toksilisus selline, et võib põhjustada inimeste tervisele tõsist kahju.
            
            
               2.
                     ETTEPANEKU EESMÄRK
            
            
               Käesoleva nõukogu rakendusotsuse ettepaneku eesmärk on kutsuda liikmesriike üles kehtestama 4-fluoroisobutürüülfentanüüli suhtes kontrollimeetmed ja kriminaalkaristused, mis on ette nähtud liikmesriikide õigusaktides, millega täidetakse ÜRO 1961. aasta narkootiliste ainete ühtsest konventsioonist (muudetud 1972. aasta protokolliga) tulenevaid kohustusi.
            
            
               2017/0339 (NLE)
            
            
               Ettepanek:
            
            
               NÕUKOGU RAKENDUSOTSUS
            
            
               uue psühhoaktiivse aine N-(4-fluorofenüül)-2-metüül-N-[1-(2-fenüületüül)piperidiin-4-üül]propaanamiidi (4-fluoroisobutürüülfentanüüli) suhtes kontrollimeetmete kehtestamise kohta
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut,
            
            
               võttes arvesse nõukogu 10. mai 2005. aasta otsust 2005/387/JSK uusi psühhoaktiivseid aineid käsitleva teabe vahetuse, riski hindamise ja kontrolli kohta,
                  4
                eriti selle artikli 8 lõiget 3,
            
            
               võttes arvesse Euroopa Komisjoni ettepanekut,
            
         
         
            
               võttes arvesse Euroopa Parlamendi arvamust
                  5
               
            
            
               ning arvestades järgmist:
            
            
               (1)Euroopa Narkootikumide ja Narkomaania Seirekeskuse (EMCDDA) laiendatud teaduskomitee koostas eriistungil otsuse 2005/387/JSK artikli 6 kohaselt riskihindamisaruande uue psühhoaktiivse aine N-(4-fluorofenüül)-2-metüül-N-[1-(2-fenüületüül)piperidiin-4-üül]propaanamiidi (4-fluoroisobutürüülfentanüüli) kohta ja esitas selle aruande seejärel 14. novembril 2017 komisjonile ja nõukogule.
            
            
               (2)4-fluoroisobutürüülfentanüül on sünteetiline opioid, mille struktuur on sarnane fentanüüliga, mis on kontrollitav aine ja mida kasutatakse laialdaselt meditsiinis operatsioonide käigus üldanesteesia osana ning valuravis. Samuti on see struktuurilt sarnane atsetüülfentanüüli, akrüloüülfentanüüli
                  6
                ja furanüülfentanüüliga
                  7
               .
            
            
               (3)4-fluoroisobutürüülfentanüül on Euroopa Liidus olnud kättesaadav alates vähemalt 2016. aasta augustist ja seda on konfiskeeritud neljas liikmesriigis kokku 24 korral. Kuna selle esinemist tavaliselt ei kontrollita, võib arvata, et tegelikkuses esineb seda aruandluses kajastatust rohkem. Enamasti konfiskeeriti aine pulbrilisel kujul või taimse materjalina, vähemal määral ka vedelal kujul ja tablettidena. Avastatud kogused on suhteliselt väikesed. Samas tuleb aga arvestada sellega, et fentanüülile omaselt on aine toime väga tugev.
            
            
               (4)Üks liikmesriik teatas kuueteistkümnest 4-fluoroisobutürüülfentanüüliga seotud surmajuhtumist. Paljudel juhtudel avastati lisaks 4-fluoroisobutürüülfentanüülile ka muid narkootikume. Vähemalt 13 juhul oli surma otsene või tõenäoline põhjus 4-fluoroisobutürüülfentanüül. 4-fluoroisobutürüülfentanüüli ägeda mürgistuse juhtumitest ei ole teatatud. Tõenäoliselt toimib naloksoon 4-fluoroisobutürüülfentanüüli põhjustatud mürgistuse korral vastumürgina. Kuna aine esinemist regulaarselt ei kontrollita, jäävad nii mürgistused, mis ei lõppe surmaga, kui ka surmad tõenäoliselt tihti avastamata ja aruandluses kajastamata. Juhuslik kokkupuude 4-fluoroisobutürüülfentanüüliga võib ohustada korrakaitsjaid, pääste- ja hädaabiteenistuste, meditsiini- ja kohtuekspertiisi labori töötajaid, samuti kinnipidamisasutuste ja postitöötajaid.
            
            
               (5)Puuduvad andmed organiseeritud kuritegevuse võimaliku seotuse kohta 4-fluoroisobutürüülfentanüüli liidus tootmise, levitamise (salakaubaveo) ja tarnimisega. Kuna ainet on avastatud heroiiniproovides, ei saa siiski välistada organiseeritud kuritegevuse seotust. Kättesaadavad andmed osutavad, et 4-fluoroisobutürüülfentanüüli toodetakse Hiinas asuvates keemiaettevõtetes, kuid fentanüülide tootmise võimekus võib olemas olla ka liidus.
            
            
               (6)Paistab, et 4-fluoroisobutürüülfentanüüli müüakse interneti teel nii väikestes kui ka hulgikogustes pulbrilisel ja vedelal (nt kasutusvalmis ninaspreina) kujul ja kuivatuspaberil kui teadusuuringutes kasutatavat kemikaali või ebaseadusliku opioidi nn seaduslikku aseainet. Konfiskeeritud kogustest saadud andmed osutavad, et 4-fluoroisobutürüülfentanüüli võidakse müüa ka ebaseaduslike opioidide turul heroiinina või muude opioidide, nagu heroiini ja furanüülfentanüülide segudes või kasutatakse nõutud valuvaigistite ja bensodiasepiinide võltsingute valmistamiseks. Seetõttu, et pruugi kasutajad olla teadlikud, et nad tarbivad fentanüüli.
            
            
               (7)4-fluoroisobutürüülfentanüülil puudub liidus ja paistab, et ka mujal, tunnustatud meditsiiniline kasutus inimtervishoius või veterinaarias. Miski ei viita sellele, et 4-fluoroisobutürüülfentanüülil on muud kasutusotstarvet peale kasutamise analüütilise võrdlusstandardina ja teadusuuringutes.
            
            
               (8)Riskihindamisaruandest nähtub, et üksikisiku ja rahvatervise- ning sotsiaalsete riskide kohta andmete puudumise tõttu tuleks mitmetele 4-fluoroisobutürüülfentanüüliga seotud küsimustele vastamiseks teha täiendavaid uuringuid. Siiski on ainest tervisele ja ühiskonnale tuleneva ohu kohta kättesaadavad tõendid ja andmed piisavad, et nende alusel ja võttes arvesse sarnasust fentanüüli, akrüloüülfentanüüli ja furanüülfentanüüliga kehtestada 4-fluoroisobutürüülfentanüüli suhtes kogu liidus kontrollimeetmed.
            
            
               (9)4-fluoroisobutürüülfentanüüli ei ole loetletud ÜRO 1961. aasta narkootiliste ainete ühtse konventsiooni ega ÜRO 1971. aasta psühhotroopsete ainete konventsiooni alusel kontrollitava ainena. Aine suhtes on käimas hindamine ÜRO süsteemis ja see vaadati läbi 2017. aasta 6.–10. novembril Genfis toimunud Maailma Terviseorganisatsiooni uimastisõltuvuse eksperdikomisjoni 39. koosolekul. See ei takista liidul vastu võtta otsust, millega kehtestada aine suhtes kontrollimeetmed.
            
            
               (10)Arvestades, et seitse liikmesriiki on siseriiklike uimastikontrolli õigusaktide alusel kehtestanud 4-fluoroisobutürüülfentanüüli suhtes kontrolli ning viis liikmesriiki on kehtestanud 4-fluoroisobutürüülfentanüüli suhtes kontrolli muude õigusaktide alusel, aitaks selle aine kontrollimeetmete kehtestamine kogu liidus vältida takistuste tekkimist piiriüleses õiguskaitses ja õigusalases koostöös ning aitaks kaitsta ohtude eest, mida selle aine kättesaadavus võib põhjustada.
            
            
               (11)Otsusega 2005/387/JSK antakse nõukogule rakendamisvolitused, et liidu tasemel kiiresti ja eksperditeadmistele tuginedes reageerida liikmesriikide poolt avastatud ja teada antud uute psühhoaktiivsete ainete esilekerkimisele, kehtestades liidus nimetatud ainete suhtes kontrollimeetmeid. Kuna on täidetud selliste rakendamisvolituste teostamiseks vajalikud tingimused ja kord, tuleks võtta vastu rakendusotsus, et kehtestada 4-fluoroisobutürüülfentanüüli suhtes kontrollimeetmed kogu liidus.
            
            
               (12)Raamotsus 2005/387/JSK on Taanile siduv ja seepärast osaleb ta käesoleva otsuse vastuvõtmisel ja kohaldamisel.
            
            
               (13)Raamotsus 2005/387/JSK on Iirimaale siduv ja seepärast osaleb ta käesoleva otsuse vastuvõtmisel ja kohaldamisel.
            
            
               (14)Otsus 2005/387/JSK ei ole Ühendkuningriigile siduv ning seepärast ei osale ta käesoleva otsuse vastuvõtmisel ja kohaldamisel ning see ei ole tema suhtes siduv ega kohaldatav,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Euroopa Liidus kehtestatakse kontrollimeetmed uue psühhoaktiivse aine N-(4-fluorofenüül)-2-metüül-N-[1-(2-fenüületüül)piperidiin-4-üül]propaanamiid (4-fluoroisobutürüülfentanüüli) suhtes.
            
            
               Artikkel 2
            
         
         
            
               Liikmesriigid võtavad vastavalt oma siseriiklikule õigusele hiljemalt [üks aasta pärast käesoleva otsuse avaldamise kuupäeva] vajalikud meetmed, et kehtestada artiklis 1 osutatud uue psühhoaktiivse aine suhtes kontrollimeetmed ja kriminaalkaristused, mis on ette nähtud liikmesriikide õigusaktidega, millega nad täidavad ÜRO 1961. aasta narkootiliste ainete ühtsest konventsioonist (muudetud 1972. aasta protokolliga) tulenevaid kohustusi.
            
            
               Artikkel 3
            
            
               Käesolev otsus jõustub järgmisel päeval pärast selle avaldamist Euroopa Liidu Teatajas.
            
            
            
            
               Käesolevat otsust kohaldatakse kooskõlas aluslepingutega.
            
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 127, 20.5.2005, lk 32.
               
               
                  
                     (2)
                  
                        Akrüüloüülfentanüüli suhtes kehtestati kontrollimeetmed nõukogu 25. septembri 2017. aasta rakendusotsusega (EL) 2017/1774 N-(1-fenetüülpiperidiin-4-üül)-N-fenüülakrüülamiidi (akrüloüülfentanüüli) suhtes kehtestamise kohta (ELT L 251, 29.9.2017, lk 21).
               
               
                  
                     (3)
                  
                        Furanüülfentanüüli suhtes kehtestati kontrollimeetmed nõukogu 15. novembri 2017. aasta rakendusotsusega (EL) 2017/2170 N-fenüül-N-[1-(2-fenüületüül)piperidiin-4-üül]furaan-2-karboksamiidi (furanüülfentanüüli) suhtes kontrollimeetmete kehtestamise kohta (ELT L 306, 22.11.2017, lk 19).
               
               
                  
                     (4)
                  
                        ELT L 127, 20.5.2005, lk 32.
               
               
                  
                     (5)
                  
                        ELT C , , lk .
               
               
                  
                     (6)
                  
                        Nõukogu 25. septembri 2017. aasta rakendusotsus (EL) 2017/1774 N-(1-fenetüülpiperidiin-4-üül)-N-fenüülakrüülamiidi (akrüloüülfentanüüli) suhtes kontrollimeetmete kehtestamise kohta (ELT L 251, 29.9.2017, lk 21).
               
               
                  
                     (7)
                  
                        Nõukogu 15. novembri 2017. aasta rakendusotsus (EL) 2017/2170 N-fenüül-N-[1-(2-fenüületüül)piperidiin-4-üül]furaan-2-karboksamiidi (furanüülfentanüüli) suhtes kontrollimeetmete kehtestamise kohta (ELT L 306, 22.11.2017, lk 19).